钦定古今图书集成/明伦汇编/氏族典/第383卷 > 李敷
## 钦定古今图书集成/明伦汇编/氏族典/第383卷 > 李敷

按《魏书李顺传》：“顺长子敷，字景文，真君二年，选入中
书教学，以忠谨给事东宫，又为中散。敷性谦谨，加有
文学。高宗宠遇之，迁散骑常侍、南部尚书、中书监，袭
爵高平公。朝政大议，事无不关。及刘彧徐州刺史薛
安都、司州刺史常珍奇以彭城、悬瓠降附，朝议谓诚
伪未可信，敷固执必然，众议乃同。遣师接援，淮海宁”
辑，敷有力焉。敷既见待二世，弟奕又有宠于文明太
后。李䜣列其罪状二十馀条。显祖大怒，诛敷兄弟。敷
兄弟敦崇孝义，家门有礼，至于居丧法度，吉凶书记，
皆合典则，为北州所称美。既至斯祸，时人咸叹惜之。